Seðlabanki Íslands segist fylgjast vel með stöðu mála . Getty / LanceB Mjög er óttast um fjárhagslega stöðu breska fyrirtækisins De La Rue sem prentað hefur íslenska peningaseðla fyrir Seðlabanka Íslands í fleiri áratugi . Fyrirtækið gaf í síðustu viku út viðvörun þar sem hætta er sögð á því að félagið verði gjaldþrota ef áætlun þess um viðsnúning gengur ekki eftir og allt fer á versta veg . Fregnirnar koma í kjölfar þess að De La Rue greindi frá tapi á fyrri árshelmingi . Aðspurður um það hvort Seðlabanki Íslands hyggist grípa til einhverra ráðstafanna vegna fregna af fjárhagsvandræðum De La Rue segir Stefán Jóhann Stefánsson , ritstjóri bankans , einfaldlega „ að Seðlabanki Íslands fylgist vel með stöðu birgja sinna . “ Fyrirtækið hefur gengið í gegnum nokkur veigamikil fjárhagsleg áföll á síðustu tveimur árum sem talin eru hafa haft neikvæð áhrif á rekstur þess . Til að mynda missti De La Rue langvarandi samning sinn við breska ríkið um framleiðslu vegabréfa á síðasta ári . Einnig neyddist það sama ár til þess að afskrifa átján milljóna punda kröfu , eða sem nemur tæpum 2,9 milljörðum íslenskra króna , á hendur venesúelska ríkinu eftir að seðlabankinn þar í landi gat ekki staðið við skuldbindingar sínar gagnvart fyrirtækinu . De La Rue , sem var stofnað árið 1821 , prentar peningaseðla fyrir minnst 140 seðlabanka víða um heim og hefur útbúið breska seðla frá því að fyrirtækið hóf seðlaprentun árið 1860 . Um er að ræða umfangsmesta seðlaprentara í heimi . Önnur ríki hafa hætt útgáfu minnstu myntar vegna mikils kostnaðar .